BAABUWOL 3
Yimɓe kiisi Ilam Tuufaana
Allah natti duniyaaru hallundu ammaa o acci Nuuhu e yimɓe saare maako
NDE yimɓe ɗonno ɗuɗɗina, hakke e halleende cankiti dow lesdi law. Annabi Anuhu feere maako tan umri yimɓe yoo, Allah nattan halluɓe. Halleende sankiti dow lesdi e tulli maa. Malaa’ika’en feere luuti Allah. Ɓe acci pellel maɓɓe haa asama, ɓe cuuni ko woni haa lesdi. Nde ɓe ngari lesdi, ɓe kooci rewɓe. Ɓe ɓaŋgi e ɓe ndanyi ɓikkon halli masin ɓurna neɗɗo bee sembe—waato maapindi’en. Maapindi’en ɗe’e cankitiri toniyaare e mbar-hoore dow lesdi. Allah ɓerni masin ngam ɓe ngonni lesdi.
Ɓaawo maayde Anuhu, goɗɗo feere ummi fahin. O naastaay nder halleende maɓɓe. Innde maako Nuuhu. Kaŋko e yimɓe saare maako, ɓe ɗonno ngaɗa ko Allah yiɗi. Yaake nde Allah umri nattugo yimɓe duniyaaru ndu’u, o yiɗi aynugo Nuuhu e dabbaaji ɗi ngonɗi dow lesdi. Allah wi’imo o waɗa koombewal—bana akootiiru maŋgu. To ɓe naasti nder koombewal ngal, Nuuhu e yimɓe saare maako kiisan. Dabbaaji ɗuuɗɗi fodde asli maaji boo kiisan Ilam Tuufaana. Nuuhu ɗowtani Allah. Yaake duuɓi baakin 40 malla 50 nde o ɗonno waɗa koombewal, o ɗonno boo “gaajoowo gooŋgaaku.” (2 Piyer 2:5) O umri yimɓe dow Ilam Tuufaana ammaa, ɓe njaɓaay mo. Saa’i naastugo Nuuhu e yimɓe saare maako e dabbaaji nder koombewal yotti. Allah maɓɓi dammugal koombewal ɓaawo maɓɓe. Iyeende fuɗɗi toɓugo.
Iyeende toɓi juur nyalawmaaje 40 e jemmaaje 40. Lesdi fuu naasti nder ndiyam. Halluɓe pat maayi. Lebbi seɗɗa ɓaawo man, ndiyamji njippi e koombewal dari dow hooseere. Wakkati saali seɗɗa fahin, yimɓe ngurti koombowal bee de’ere. Ɓe ngaɗi nduuɓu wooru nder koombewal. Bee yettoore, Nuuhu hokki Yeehova sadaka. Allah nooti Nuuhu e anndini mo e yimɓe saare maako yoo, O nattataa yimɓe lesdi bee ilam tuufaana fahin. Yeehova waŋgini timotimooŋgal ngam siftorgo iina ka’a.
Ɓaawo Ilam Tuufaana, Allah hokki neɗɗo umrooje feere fahin. O wi’i ɓe nyaama dabbaaji. Ammaa, o haɗi ɓe nyaamugo yiyam. O umri ɓikkon Nuuhu ɓe ndanya e ɓe kebbina lesdi, ammaa woɗɓe njaɓaay ko o umri. Yimɓe kawti ɓaawo neɗɗo feere, waato Nimrudu e ɓe fuɗɗi mahugo suudu towndu nder berniwol Baabila. Haa ɓernde maɓɓe, ɓe ngiɗino haɗugo ko Allah wi’i yimɓe kebbina lesdi. Ammaa Allah heɓri halluɓe ɓe’e bee jiiɓugo wolde maɓɓe e waɗi ɓe mbolwa bolle ɗuuɗɗe. Nde ɓe pamandiraay, ɓe acci mahugo suudu ndu e ɓe cankiti.
—Ndaare Laataanooji fasluuji 6 haa 11; Yahuuda 14, 15.
som_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn